Тулғағы тотоп ауырығансы өйҙә ятып, Заһиры ҡулында күтәртелеп кенә бала табыу йортона ингәйне. Яр һалып ярты төн ауыуға туп тумалаҡ улы доньяға килде. Ауыртыныу-һыҙланыуҙар һыпырылып онотолдо сабыйының сәпелдәп торған кескәй ирендәрен күргәс. Әллә иланы Зөмәрә, әллә ҡыуанды, күҙҙәренән йәштәре ағып саҡ туҡтаны. Кем өйрәткән кескәй был сабыйға әсәй түшен матҡып имергә? Йүргәк осо моронона тейеү менән башлай ауыҙын ҙур асып тамаҡ эҙләргә! Әйтерһең дә ояла ятҡан ҡошсоҡ! Төн йоҡоһон йоҡламай кескәй Кешенән күҙен алмай бер булды йәш әсә. Ирендәренән һөтөн дә йыя алмай иҙерәп йоҡлаған сабый йоҡо аралаш берсә йылмая, берсә йөҙөн һытып сытырая. Күпме тырышмаһын бушанған ҡатындар ише иҫе китеп йоҡлай алманы Зөмәрә больницала. Әллә тулҡынланыуы, әллә көтөүҙәренең бәхетенән башы әйләнде, аңламаны ла. Заһир йүгерә саба әле тамаҡ, әле кәрәк-яраҡ ташып больница юлын тапаны. Ҡайтыр көндәрен тиҙләтергә тырышып сәғәт - минуттарҙы һанап ашыҡтырҙы Зөмәрә. Заһиры ҡулына биләүҙәге улын тотторор мәлде алдан күҙаллап тьәҫирләнде. Һау-һаҡ әсә сабый менән ҡайтыр көн дә етте. Үҙенән ҙур сәскә гөлләмәһе ҡосоп Заһиры ҡәйнәһе менән алып та сыҡтылар больницанан. Бәпес тыуғансыға тиклем әҙерләнергә ярамай тигән хөрәфәтте тотоп, бер ни алмағайнылар. Ҡайтыу менән йәш атай оҫтаға сәңгелдәк эшләтергә заказ бирергә сығып китте, ҡәйнә кеше бөтөрөлөп килененә мунса әҙерләргә сығып йүгерҙе. Бәхетле ине Зөмәрә. Бәхете ун көнлөк кенә булды тик.